บัญชีกลางเร่งมือ เบิกจ่ายงบปี'60
บัญชีกลางเร่งเบิกจ่ายงบปี 2560 ออก 2 มาตรการช่วยให้ใช้จ่ายงบต่อเนื่อง
17 ส.ค. 2559

บัญชีกลางเร่งเบิกจ่ายงบปี 2560 ออก 2 มาตรการช่วยให้ใช้จ่ายงบต่อเนื่อง
นายมนัส แจ่มเวหา อธิบดีกรมบัญชีกลาง ในฐานะประธานคณะกรรมการว่าด้วยการพัสดุ (กวพ.) เปิดเผยว่า ที่ประชุม กวพ.ได้มีมติขยายระยะเวลามาตรการเพิ่มความคล่องตัวในการจัดหาพัสดุของส่วนราชการออกไปจนถึงวันที่ระเบียบกระทรวงการคลังว่าด้วยหลักเกณฑ์การจัดซื้อจัดจ้างและการบริหารพัสดุจะมีผลใช้บังคับ เพื่อให้การจัดซื้อจัดจ้างคล่องตัว โดยเฉพาะโครงการขนาดเล็กตามนโยบายรัฐบาล เพื่อกระตุ้นเศรษฐกิจ
นอกจากนี้ เพื่อให้ส่วนราชการสามารถเร่งรัดการเบิกจ่ายเงินของรัฐบาล รวมทั้งก่อหนี้ผูกพันและเบิกจ่ายเงินได้แล้วเสร็จภายในปีงบประมาณ 2560 จึงได้กำหนดแนวทางปฏิบัติในการเร่งรัดการจัดหาพัสดุก่อน พ.ร.บ.งบประมาณรายจ่ายประจำปีงบประมาณ 2560 จะมีผลใช้บังคับ โดยให้รับทราบยอดเงินงบจัดหาพัสดุ เมื่อคณะกรรมาธิการวิสามัญพิจารณาร่าง พ.ร.บ.งบประมาณ ปี 2560 แล้วเสร็จ ก่อนเสนอสภานิติบัญญัติแห่งชาติพิจารณาในวาระ 2
ทั้งนี้ เมื่อส่วนราชการทราบยอดเงินแล้ว ให้เผยแพร่ประกาศจัดซื้อจัดจ้าง จนถึงขั้นตอนได้ตัวผู้รับจ้างไว้ก่อนได้ โดยยังไม่ต้องลงนามในสัญญา จากนั้นให้ส่วนราชการที่จะจัดหาพัสดุ กำหนดเงื่อนไขไว้ในเอกสารประกอบการจัดซื้อจัดจ้างด้วยว่า การจัดซื้อหรือการจัดจ้างจะมีการลงนามในสัญญาได้ก็ต่อเมื่อ พ.ร.บ.งบประมาณ 2560 มีผลใช้บังคับ และได้รับการจัดสรรงบจากสำนักงบประมาณแล้ว หากเกิดกรณีที่ไม่ได้รับการจัดสรรงบประมาณเพื่อจัดหาพัสดุ ส่วนราชการสามารถยกเลิกการจัดหาได้